CELEX: 62021TN0215
Language: sk
Date: 2021-04-15 00:00:00
Title: Vec T-215/21: Žaloba podaná 15. apríla 2021 – SMA Mineral/Komisia

26.7.2021   
            
            
               SK
            
            
               Úradný vestník Európskej únie
            
            
               C 297/44
            
         
      Žaloba podaná 15. apríla 2021 – SMA Mineral/Komisia
      (Vec T-215/21)
      (2021/C 297/55)
      Jazyk konania: švédčina
      
         Účastníci konania
      
      
         Žalobkyňa: SMA Mineral (Filipstad, Švédsko) (v zastúpení: E. Larsson, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie (EÚ) 2021/355 z 25. februára 2021, pokiaľ ide o článok 1 ods. 2,
               
            
                  —
               
               
                  určil, že zariadenie navrhnuté Švédskym kráľovstvom v bode 12 (ID SE000000000000419 v zoznamoch NIM) by malo byť zahrnuté na účely bezodplatného prideľovania emisných kvót skleníkových plynov v súlade s článkom 11 ods. 3 smernice Európskeho parlamentu a Rady 2003/87/ES,
               
            
                  —
               
               
                  uložil Komisii povinnosť nahradiť trovy konania žalobkyne.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na tom, že článok 16 ods. 7 nariadenia (EÚ) 2019/331 nie je uplatniteľný, takže odôvodnenie napadnutého rozhodnutia nemá právny základ.
                  
                              —
                           
                           
                              Tvrdenie Komisie o dvojitom započítaní emisií je nesprávne. K dvojitému započítaniu v prípade zariadenia SMA Sandarne nedochádza ani nedochádzalo. Rozhodnutie Komisie nezahrnúť zariadenie SMA Sandarne medzi zariadenia, ktorým sa bezodplatne pridelia kvóty na základe referenčného bodu produktu pre vápno, je tak nesprávne, a teda bez právneho základu.
                           
                        
            
                  2.
               
               
                  Druhý žalobný dôvod je založený na tom, že napadnuté rozhodnutie je v rozpore s aktmi EÚ, najmä s nariadením (EÚ) 2019/331 a smernicou 2003/87/ES.
                  
                              —
                           
                           
                              Tvrdenie Komisie o dvojitom započítaní emisií je nesprávne. Rozhodnutie zamietajúce zariadeniu SMA Sandarne bezodplatné pridelenie kvót na základe referenčného bodu produktu pre vápno podľa článku 16 ods. 7 nariadenia (EÚ) 2019/331 je teda zaťažené vadami.
                           
                        
            
                  3.
               
               
                  Tretí žalobný dôvod je založený na tom, že napadnuté rozhodnutie dostatočne nezabezpečuje dodržiavanie základných práv žalobkyne a porušuje zásadu proporcionality.
                  
                              —
                           
                           
                              Komisia v napadnutom rozhodnutí nezohľadnila hospodársky význam bezodplatného pridelenia emisných kvót žalobkyni, čo ovplyvňuje nielen dlhodobú zamestnanosť v odvetví činnosti žalobkyne a dlhodobý hospodársky rozvoj, ale aj jej konkurencieschopnosť vo vzťahu k iným subjektom na trhu dodávajúcim ekvivalentný produkt. Komisia dostatočne nezohľadnila zásadu proporcionality, ktorá vyžaduje prijatie prechodných opatrení, ak určitý hospodársky subjekt znáša vyššie náklady ako iné subjekty na tom istom trhu.
                           
                        
            
                  4.
               
               
                  Štvrtý dôvod je založený na tom, že napadnuté rozhodnutie vedie k narušeniu hospodárskej súťaže.
                  
                              —
                           
                           
                              Výrobcom páleného vápna vyrobeného zo suroviny vápenca sa bezodplatne prideľujú kvóty podľa referenčného bodu produktu pre vápno. V prípade, keď celulózka využívajúca metódu sulfátovania nakúpi pálené vápno od zariadenia SMA Sandarne, plní tento nákup pre kupujúceho tú istú funkciu, ako kúpené pálené vápno vyrobené z nerecyklovanej nerastnej suroviny. Bezodplatné pridelenie emisných kvót jednému produktu vápna, ale nie druhému, znamená, že hospodárska súťaž medzi dvoma produktmi, ktoré v celulózkach využívajúcich metódu sulfátovania plnia rovnakú funkciu, nebude prebiehať za rovnakých podmienok.